
FÁJDALOMCSILLAPÍTÓ GYÓGYSZERMARADVÁNYOK ANALÍZISE TERMÉSZETES VÍZBŐL

Európában több mint kétezer engedélyezett gyógyszerhatóanyag található meg a vizekben. Manapság Magyarországon is leggyakrabban detektált analitok a felszíni vizekben a fájdalomcsillapító és gyulladáscsökkentő hatóanyagok, mivel a szennyvíztisztító mechanizmusok nem tudják eltávolítani az analitokat. Kutatásunk célja 6 fájdalomcsillapító gyógyszermaradvány kimutatása az általunk gyűjtött dunai vízmintákból.

Kutatásuk során 6 hatóanyagot vizsgáltunk -tramadol, paracetamol, naproxen, nimesulide, diclofenac, ibuprofen – 4 mintavételi helyről a Duna Pest megyei szakaszáról. Mintavételi helyenként 2 mintát gyűjtöttünk, a parttól 5, illetve 15 méterről (n=8). Az analízist megelőzően a mintáinkat szilárd fázisú extrakcióval koncentráltuk, ezt követően pedig nagy teljesítményű folyadékkromatográfiával végeztük a kimutatást. A kiértékelés során szignifikáns eltérés kerestünk a hatóanyagok koncentrációját illetően (T-próba).

Az általunk gyűjtött vízmintákból 4 hatóanyag mennyiségét tudtuk meghatározni. A naproxent tudtuk a legnagyobb mennyiségben kimutatni a vízmintákból, mely átlagosan 12 029 ng/l koncentrációjú volt egy mintavételi pontot illetően. A második legnagyobb koncentrációban az ibuprofen volt jelen egy másik mintavételi pont esetében, mely elérte az átlagos 4048 ng/l-es koncentrációt. Megvizsgáltuk az azonos mintavételi helyekről, de a parttól különböző távolságra vett vízmintákat, mely során a naproxen hatóanyagok illetően Budapest XX. kerületi mintavételi helyen tapasztaltunk szignifikáns eltérést (p=0,0007).

4 analitot sikerült, elég változó mennyiségben kimutatnunk az összes vízmintából, ezért a szennyezés az általunk vizsgált szakaszon jelentősnek bizonyul. A gyógyszerek forgalmi adatait és a detektált hatóanyagokat vizsgálva, arra következtettünk, hogy a fogyasztás nagy mértékben hozzájárul a Duna szennyezéséhez. Továbbá a hatóanyagok stabilitása is lehetővé tette a kimutatásukat. A hosszútávú gyógyszerexpozíció a felszíni vizekben, nemcsak a vízi élővilágra nézve káros (csökkent egyed- és fajszám), hanem az emberi szervezetben is kiválthatja negatív hatását, mely például a meddőség és az idegrendszeri problémák. A vízminőség védelem érdekében további kutatásra lenne szükség a víztisztító mechanizmusok terén, mely során olyan módszer kifejlesztése lenne a cél, hogy a gyógyszermaradványokat eltávolítsa a tisztító berendezés a vízből.



